سليمان محمد عبد الحميد خاطر (3 مارس 1961 - 7 يناير 1986) جندى مصرى . اتولد سليمان خاطر سنة 1961 فى قرية اكياد البحريه فى مركز فاقوس فى محافظة الشرقيه فى مصر ، وفى سنة 1979 اخد شهادة الثانوية العامة ودخل كلية الحقوق فى جامعة الزقازيق . وبعدما اتخرج من الكلية استدعاه الجيش المصرى علشان يقضى فترة التجنيد الإجبارى وتم ضمه لقوات الأمن المركزي وكان مكان خدمته فى منطقة رأس برقة فى محافظة جنوب سينا الموجودة على الحدود بين مصر و اسرائيل . فى يوم 5 اكتوبر 1985 كان سليمان خاطر قايم بنوبة الحراسة المكلف بيها وشاف 11 سايح اسرائيلي حاولوا يطلعوا الهضبة اللى موجود فيها نقطة الحراسة اللى هو تابع ليها ، قام ضرب ناحيتهم كام رصاصة من بندقيته الميرى بهدف التحذير علشان يقفوا مكانهم لكنهم ماوقفوش و استمروا فى المشى ناحيته فاضطر انه يضربهم فى المليان وقتل سبعة منهم و جرح الأربعة الباقيين . بعد الحادثة دى سليمان خاطر سلم نفسه وسلم سلاحه ، بعد كده صدر قرار جمهورى بتقديمه لمحاكمة عسكرية بموجب قانون الطوارئ ، وكان محاميه فى القضية هو حازم صلاح أبو إسماعيل اللى طعن فى القرار الجمهورى بهدف تقديم سليمان خاطر للمحاكمة قدام قاضيه الطبيعى (محكمة الجنايات) لكن تم رفض الطعن .